**DS «Tromøsund»** var et norsk kystruteskip som tilhørte Arendals Dampskibsselskab.

30. august 1927 ble skipet bestilt av Arendals Dampskibsselskab i Arendal for bygging ved Nylands Verksted, Oslo (byggenr.291). Det ble levert 18. juni 1928, og ble benyttet som hurtigrutebåt Kristiansand-Oslo. Kom senere inn i kystruten Oslo-Bergen. Hun gikk i kystrutefart frem til 1943.

Andre verdenskrig
-----------------

15. mars 1942 hadde Kompani Linge-agenter med kaptein Odd Starheim i spissen lykkes å kapre kystruteskipet DS «Galtesund» som også tilhørte Arendals Dampskibsselskab. De førte dette til Skottland, hvor det ble satt inn i alliert krigstjeneste.

28. februar 1943 ble DS «Tromøsund» kapret av Kompani Linge medlemmer, også denne aksjonen var ledet av 25 år gamle kaptein Starheim. Grunnlaget for kapringen var en mislykket aksjon (Operasjon Carhampton) i Norge hvor Starheim og 41 mann ble satt i land av minesveiperen «Bodø» nær Flekkefjord. Gruppen besto av 30 mann fra Kompani Linge og elleve fra marinen, og hadde til hensikt å kapre tyske skip ved Abelsnes i nærheten av Flekkefjord, men det kom til trefninger med tyske styrker og gruppen måtte flykte oppover Setesdalen og ble liggende der utover vinteren. Man måtte finne en måte å komme seg tilbake til England og man bestemte seg for å dele gruppen i to. En dro til Egersund, stjal et skip og dro over Nordsjøen. Den andre (ledet av Starheim) skulle kapre et kystruteskip og ta dette over. Gruppen fra Kompani Linge gikk til aksjon mot «Tromøsund» under anløp i Rekefjord, mens skipet gikk i kystruten Oslo-Bergen. Men kapringen gikk ikke upåaktet hen og det kom til skuddveksling med tyske soldater ved kaien, slik at tyske myndigheter umiddelbart fikk vite om kapringsaksjonen. Etter at de passasjerene som ville hadde gått i land, satte «Tromøysund» kursen til havs i sterk nordvest kuling og tung sjø på vei mot Skottland.

Skipet var i kontakt med britiske fly fra Coastal Command 1. mars 1943. Senere på dagen ble hun bombet i senk av tyske fly. Alle ombord omkom, to passasjerer, 26 besetningsmedlemmer, ni norske Kompani Linge-medlemmer, og seks fra den norske marinen. Flyene skal også ha senket to livbåter, hver med åtte personer ombord. Da britiske krigsskip kom til stede, fant man bare vrakgods. Sjøkaptein Rasmus Jacobsen fra Arendal (kaptein på «Tromøsund»), og Starheim drev senere i land ved Tjörn i Bohuslän, Sverige, og en livbåt drev senere i land på Jyllands vestkyst i Danmark.

Omkomne fra Kaptein Linge
* Kaptein Odd Starheim (Farsund)
* Fenrik Hans Jacob Winge (Farsund)
* Fenrik Rolf Johan Olsen (Grimstad)
* Fenrik Frank Jørgen Marthinsen (Stokke)
* Sersjant Peder Kristian Gangeskar (Oslo)
* Korporal Harald Kristoffersen (Oslo)
* Korporal Olav Nesje (Ålesund)
* Mandor Andreas Barsten (Ålesund)
* Edmund Bunch (Jeløy)

Referanser
----------

1. ↑  Kapringen av D/S Tromøsund Avtrykk.no, 28.02.2018

Kilder
------

* Artikkel om Arendals Dampskibsselskab av Dag Bakka jr. i «Skipet» 1.2000
* Warsailors.com – DS Tromøsund (engelsk) Besøkt 31. august 2009
* Birger Dannevig: *Arendalsregionens krigshistorie. Arendalsregionen og dens handelsflåte 1939–1945*, 1985, ISBN 8299131308

Eksterne lenker
---------------

* (no) «Tromøsund» – Krigsseilerregisteret Rediger på Wikidata
* (no) Podcastepisode om kapringen av D/S Tromøsund og D/S Galtesund

|  |  |
| --- | --- |
| Oppslagsverk/autoritetsdata | Krigsseilerregisteret
 |

Portal: Andre verdenskrig